Khawaja, Smith slaan Proteas fyn en flentersUsman Khawaja (195*) het saam met Steve Smith (104) en Travis Head (70) gesorg dat die Aussies 475/4 ná die tweede dag van die derde toets teen die Proteas op die telbord het. Foto: Twitter. Die reeks is reeds in die vorige toets in Melbourne gehensop en nou – met niks meer as trots op die spel in Sydney nie – moet die Proteas weer eens vir Everest uitklim. Teen uitskeityd het Australië ŉ allemintige 475/4 op die telbord gehad. Dit is meer lopies as wat die sukkelende Suid-Afrikaanse kolwers deesdae in drie beurte kan aanteken. Usman Khawaja is onoorwonne op 195 lopies, terwyl Steve Smith (104 lopies) nóg ŉ toetshonderdtal aangeteken het. Die oudkaptein is nou vierde op die Aussies se lys van toplopiemakers, terwyl hy ook die legendariese Donald Bradman op die honderdtallys verbygesteek het. Smith het vandag sy 30ste honderdtal geslaan, terwyl Bradman – wat met ŉ kolfgemiddeld van 99,94 gespog het – 29 honderdtalle in sy roemryke loopbaan aangeteken het. We are watching a modern-day legend! Century No.30 for Steve Smith! #PlayOfTheDay#AUSvSA | @nrmainsurance pic.twitter.com/hl5Qu5xR6F — cricket.com.au (@cricketcomau) January 5, 2023 Almal het vooraf geweet dat die Protea-kolwers sou sukkel om die mas op te kom, maar die meeste krieketliefhebbers het geglo dat die Suid-Afrikaanse boulaanval darem hul man teen die Aussies sou kon staan. Die Australiese pers het dit selfs uitbasuin dat Kagiso Rabada, Lungi Ngidi, Marco Jansen en Anrich Nortjé die sterkste besoekende boulereenheid nóg is wat teen die tuisspan kom kragte meet het. Die Suid-Afrikaners se reputasie het weliswaar geen skade op die groen mamba van die Gabba-krieketveld in Brisbane gely nie, maar hulle het in Melbourne gesukkel terwyl die wind heeltemal uit hul seile in Sydney geslaan is. Benewens Nortjé, wat weer eens met sy vaart en leeuemoed beïndruk het, het die res van die boulers hoegenaamd nie vir Khawaja en kie gepla nie. Rabada het ŉ paar foutballe afgestuur en hy het meer as vier lopies per boulbeurt afgestaan, terwyl Keshav Maharaj ook lopies op ŉ skinkbord weggegee het. Another boundary! #AUSvSA pic.twitter.com/AezpPLFnaB — cricket.com.au (@cricketcomau) January 5, 2023 Dan is Dean Elgar se leierskapvertoning ook onder die vergrootglas. Sy kritici meen dat hy eerder op ŉ kolwer se houe reageer as om daadwerklike planne te beraam om hom uit te haal, terwyl hy ook nie sy boulers reg bestuur nie. Om alles in ŉ neutedop saam te vat: Die Proteas sukkel. En hulle sukkel lelik. Net soos Talana op Die Real Housewives van Pretoria is die Suid-Afrikaners ook besig om deur ŉ vuur in Sydney te stap. Maar hulle is wragties baie ver daarvan af om hul goud te gaan haal. Australië 475/4 ná 131 boulbeurte: Usman Khawaja 195*, Steve Smith 104 en Anrich Nortjé 2/55.